VS-benoemingstryd: Donald Trump wen gister 4 uit 5 deelstate – praag.co.za
Mnr. Donald Trump het gister vier uit die vyf benoemingstryde vir die Republikeinse Party se presidensiële kandidaatskap gewen: Florida, Missouri, Illinois en Noord-Carolina, maar moes die belangrike Ohio aan sy mededinger John Kasich afstaan. Ohio is die tuisstaat van Kasich, wat daar aan hom ‘n voordeel besorg het. Daarteenoor het Trump in Florida, tuisstaat van Marco Rubio, met 45,6% van stemme teenoor Rubio se 27,5% gewen. Weens die wenner-vat-als-stelsel in Florida, besorg dit 99 afgevaardigdes aan Trump.
Die 44-jarige mnr. Marco Rubio, het gisteraand Suid-Afrikaanse tyd sy uittrede uit die resies aangekondig. Hy was die gunstelingkandidaat van die sogenaamde “Republikeinse establishment” wat onder geen omstandighede wil sien dat Trump die benoemingstryd wen nie. Die enigste ander kandidaat wat deur die establishment gesteun word, John Kasich, het wel gisteraand Ohio verowwer en sodoende 66 afgevaardigdes ingepalm, maar loop baie ver agter Trump wat afgevaardigdes betref. Nogtans het Kasic aan sy ondersteunders gesê: “Ek sal nie ongesiens na die hoogste amp streef nie.”
Trump se ondersteuners voel ook goed oor sy oorwinning in Illinois, die deelstaat waar Chicago geleë is. Betogers het nog laas Trump se vergadering in Chicago ontwrig sodat dit gekanselleer moes word.
Met slegs drie kandidate nou oor in die Republikeinse resies na die kandidaatskap, lyk die stand van elkeen se afgevaardigdes ná 27 state só:
Aantal afgevaardigdes om ‘n Republikeinse meerderheidstem te verseker: 1237.
Mev. Hillary Clinton het gisteraand skoonskip gemaak en ‘n meerderheid van stemme teenoor haar mededinger Bernie Sanders in al vyf deelstate (Florida, Ohio, Noord-Carolina, Missouri en Illinois) verkry. Indien sy slegs 40% van stemme voortaan verkry, behoort sy die Demokratiese benoeming te kan impalm. Dog Sanders se ondersteuners hou vol dat mev. Clinton tot dusver bloot danksy die swart stem in Suidelike Amerika goed gevaar het en dat deelstate in die Noorde en Midde-Weste eerder vir hom gaan stem. Indien Sanders meer Demokratiese “superafgevaardigdes” verkry, staan hy ook nog ‘n kans vir die benoeming, dus gaan hy geensins tou opgooi nie.
Aantal afgevaardigdes om ‘n Demokratiese meerderheidstem te verseker: 2383.
Hillary Clinton: 1561
Skrywer praagGepubliseer op 16 Maart 2016 Kategorieë Internasionale nuus, NuusSleutelwoord benoemingstryd, Bernie Sanders, Donald Trump, Hillary Clinton, John Kasich, Marco Rubio, VSA
Vorige Vorige artikel: Nog Gupta-tentakels ontbloot
Volgende Volgende artikel: ANC-appèl teen bepalings van Roomse Statuut misluk